ການພະຍາຍາມຂອງຍີ່ປຸ່ນ ປະສົບຄວາມສຳເລັດ
ການປ່ອຍແກັສໄນໂຕຣເຈັນ ເຂົ້າໄປໃນຫ້ອງເກັບເຕົາແຍກ ທີ່ໂຮງໄຟຟ້ານິວເຄລຍຍີ່ປຸ່ນ ປະສົບຄວາມສຳເລັດ
ບັນດາເຈົ້າໜ້າທີ່ຍີ່ປຸ່ນ ກ່າວວ່າ ຄວາມພະຍາມໃນການ ປໍ້າທາດ nitrogen ເຂົ້າໃສ່ຫ້ອງເກັບເຕົາແຍກນີວເຄລຍ ໜ່ວຍນຶ່ງທີ່ໄດ້ຮັບຄວາມເສຍຫາຍນັ້ນປາກົດໄດ້ຜົນ ຊຶ່ງ ໄດ້ຜ່ອນຄາຍຄວາມຢ້ານກົວທີ່ວ່າທາດ Hydrogen ທີ່ ເພີ່ມຂຶ້ນໃນຫ້ອງດັ່ງກ່າວສາມາດພາໃຫ້ເກີດການລະເບີດ ຂຶ້ນທີ່ເປັນອັນຕະລາຍໄດ້ນັ້ນ ພວກຄວບຄຸມໂຮງໄຟຟ້ານີວເຄລຍ Fukushima ກ່າວ ໃນວັນພະຫັດມື້ນີ້ວ່າ ຄວາມກົດດັນກໍາລັງເພີ່ມຂຶ້ນຢູ່ທາງ ໃນເຕົາແຍກນີວເຄລຍນໍ້າເບີ 1 ທີ່ສະແດງຮ່ອງຮອຍໃຫ້ ເຫັນວ່າ ທາດ nitrogen ກໍາລັງໄຫລເຂົ້າໄປຫ້ອງດັ່ງທີ່ ໄດ້ວາງແຜນໄວ້ ພວກເຈົ້າໜ້າທີ່ເຫລົ່ານີ້ເວົ້າວ່າ ການ ດໍາເນີນການດັ່ງກ່າວອາດໃຊ້ເວລາຕື່ມອີກ 5 ມື້ ແລະບາງທີຈະດໍາເນີນວິທີການດັ່ງກ່າວ ໃສ່ເຕົາແຍກນີວເຄລຍນໍ້າເບີ 2 ແລະນໍ້າເບີ 3 ຕື່ມອີກ ພວກນາຍຊ່າງຂອງບໍລິສັດໄຟຟ້າໂຕກຽວກໍາລັງພາກັນປໍ້ານໍ້າທີ່ມີກຳມັນ ຕະພາບລັງສີໃນ ລະດັບຕໍ່າ ໃນປະລິມານ 11 ພັນ 500 ໂຕນລົງໃສ່ມະຫາສະມຸດເພື່ອເຮັດໃຫ້ມີບ່ອນຫວ່າງສຳລັບເກັບນໍ້າຈາກຫ້ອງໃຕ້ດິນຂອງພວກເຕົາແຍກນີວເຄລຍທີ່ໄດ້ຮັບຄວາມເສຍຫາຍ ທີ່ມີກໍາມັນຕະ ພາບລັງສີສູງກວ່າລະດັບທີ່ກົດໝາຍອະນຸມັດໃຫ້ 200 ພັນເທົ່ານັ້ນ ໂທລະພາບ NHK ຂອງຍີ່ປຸ່ນ ກ່າວວ່າ ຍັງເຫລືອພຽງແຕ່ 2 ພັນໂຕນເທົ່ານັ້ນທີ່ຈະຕ້ອງປໍ້າອອກ ໃນວັນພຸດວານນີ້ ພວກຄົນງານໂຮງໄຟຟ້າບັນລຸຜົນສໍາເລັດໃນການອັດຕັນບ່ອນຮົ່ວບ່ອນນຶ່ງທີ່ໄດ້ເຮັດໃຫ້ນໍ້າທີ່ມີກຳມັນຕະພາບລັງສີໃນລະດັບ ຈາກເຕົາແຍກໜ່ວຍທີ 2 ໄຫຼລົງສູ່ມະຫາ ສະມຸດປາຊີຟິກ ໂດຍສົ່ງກໍາມັນຕະພາບລັງສີໄປຫລາຍແຫ່ງຊຶ່ງມີລະດັບສູງກວ່າລະດັບທີ່ກົດໝາຍອະນຸຍາດໃຫ້ຫລາຍລ້ານເທົ່ານັ້ນ ແຕ່ໂທລະພາບ NHK ຂອງຍີ່ປຸ່ນກ່າວໃນວັນພະຫັດມື້ນີ້ວ່າ ນໍ້າປົນເປື້ອນກຳມັນຕະພາບລັງສີເວລານີ້ພວມເພີ່ມຂຶ້ນຢູ່ໃນບ່ອນເກັບນໍ້າ ຢູ່ທາງຂ້າງຂອງເຕົາແຍກນີວເຄລຍ ບາງທີເປັນຍ້ອນນໍ້ານີ້ຢຸດຮົ່ວໄຫລອອກມາ ແລະຢູ່ພາຍໃນ 1 ແມັດຈາກຊັ້ນໃຕ້ດິນນັ້ນ ອຸບັດເຫດນີວເຄລຍທີ່ເກີດມາຈາກໄພແຜ່ນດິນໄຫວແລະຄື້ນຟອງຍັກຊຸນາມິຄັ້ງຮ້າຍແຮງ ທໍາລາຍລະບົບທໍາຄວາມເຢັນໃນໂຮງໄຟຟ້າທີ່ມີເຕົາແຍກນີວເຄລຍ 6 ໜ່ວຍໃນວັນທີ 11 ມີນາຜ່ານມານີ້ ຖືວ່າເປັນອຸບັດເຫດນີວເຄລຍຄັ້ງຮ້າຍແຮງທີ່ສຸດໃນປະວັດສາດ ປະທານຄະນະກໍາມະການສະຫະປະຊາຊາດທີ່ຕິດຕາມເບິ່ງຜົນກະທົບຈາກກໍາມັນຕະພາບລັງສີນີວເຄລຍ ກ່າວໃນວັນພຸດວານນີ້ວ່າ ອຸບັດເຫດດັ່ງກ່າວແມ່ນຮ້າຍແຮງກວ່າອຸບັດເຫດນີວເຄລຍທີ່ເກີດຂຶ້ນໃນໂຮງໄຟຟ້ານີວເຄລຍ Three Mile Island ໃນລັດ Pennsylvania ຂອງສະຫະລັດໃນປີ 1979 ນັ້ນຕັ້ງຫລາຍ ແຕ່ບໍ່ຮ້າຍແຮງເທົ່າກັນກັບອຸບັດເຫດນີວເຄລຍ Chernobyl ໃນ Ukraine ໃນປີ 1986 ນັ້ນ